หุ้นเอเชียร่วงระนาว หวั่น “โควิด-19” ระบาดรอบสอง หลังยอดติดเชื้อสหรัฐ-จีนเพิ่มขึ้น
หุ้นเอเชียร่วงระนาว หวั่น “โควิด-19” ระบาดรอบสอง หลังยอดติดเชื้อสหรัฐ-จีนเพิ่มขึ้น
หุ้นเอเชียร่วงระนาว หวั่น “โควิด-19” ระบาดรอบสอง หลังยอดติดเชื้อสหรัฐ-จีนเพิ่มขึ้น
18 มิ.ย. 2563

ตลาดหุ้นเอเชียเปิดปรับตัวลงในวันนี้ เนื่องจากนักลงทุนยังคงกังวลเกี่ยวกับการแพร่ระบาดรอบสองของไวรัสโควิด-19 หลังพบผู้ติดเชื้อเพิ่มขึ้นในสหรัฐและจีน โดยเฉพาะในกรุงปักกิ่ง ซึ่งสถานการณ์ดังกล่าวทำให้เกิดความกังวลว่าทางรัฐบาลอาจจะใช้มาตรการล็อกดาวน์เพื่อควบคุมการแพร่ระบาดอีกครั้ง และจะฉุดเศรษฐกิจให้ทรุดตัวลงอีก
ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,363.88 จุด ลดลง 91.88 จุด, -0.41%
ดัชนี SSE Composite ตลาดหุ้นจีนเปิดวันนี้ที่ 2,929.88 จุด ลดลง 5.99 จุด, -0.20%
ดัชนี HSI ตลาดหุ้นฮ่องกงเปิดวันนี้ที่ 24,386.31 จุด ลดลง 95.10 จุด, -0.39%
ดัชนี TAIEX ตลาดหุ้นไต้หวันเปิดวันนี้ที่ 11,534.20 จุด ลดลง 0.39 จุด, -0.00%
ดัชนี KOSPI ตลาดหุ้นเกาหลีใต้เปิดวันนี้ที่ 2,134.35 จุด ลดลง 6.70 จุด, -0.31%
ดัชนี FTSE STI ตลาดหุ้นสิงคโปร์เปิดวันนี้ที่ 2,651.04 จุด ลดลง 18.58 จุด, -0.70%
ดัชนี FBMKLCI ตลาดหุ้นมาเลเซียเปิดวันนี้ที่ 1,524.51 จุด ลดลง 1.81 จุด, -0.12%
ดัชนี PSE Composite ตลาดหุ้นฟิลิปปินส์เปิดวันนี้ที่ 6,258.88 จุด ลดลง 23.13 จุด, -0.37%
ทั้งนี้ นักลงทุนวิตกกังวลว่าไวรัสโควิด-19 อาจกลับมาแพร่ระบาดรอบสอง หลังมีรายงานว่า รัฐอริโซา ฟลอริดา โอกลาโฮมา และเท็กซัส พบผู้ติดเชื้อรายใหม่สูงเป็นประวัติการณ์ในวันอังคารที่ผ่านมา ขณะที่ยอดผู้ป่วยโรคโควิด-19 ที่เข้ารับการรักษาในโรงพยาบาลในรัฐเท็กซัส เนวาดา และฟลอริดา ทำสถิติสูงสุดเช่นกัน
โดย เท็กซัสเป็นหนึ่งในรัฐแรกๆ ที่มีการผ่อนคลายมาตรการล็อกดาวน์ โดยมีการอนุญาตให้ภาคธุรกิจกลับมาดำเนินกิจการในวันที่ 1 พ.ค. ขณะที่ผู้เชี่ยวชาญคาดว่า การพุ่งขึ้นของผู้ป่วยโรคโควิด-19 ในเท็กซัสจะเป็นหลักฐานย้ำเตือนถึงรัฐต่างๆมิให้เปิดเศรษฐกิจเร็วเกินไป
ส่วนสถานการณ์ในจีนนั้น กรุงปักกิ่งได้กลายมาเป็นศูนย์กลางการแพร่ระบาดแห่งใหม่ หลังพบผู้ติดเชื้อโควิด-19 เพิ่มขึ้นอย่างต่อเนื่อง ซึ่งส่งผลให้กรุงปักกิ่งประกาศยกระดับเตือนภัยฉุกเฉินเพื่อรับมือกับการแพร่ระบาดจากระดับ 3 สู่ระดับ 2 และสั่งปิดโรงเรียนทุกแห่งเพื่อควบคุมการแพร่ระบาด นอกจากนี้ สายการบินจีนหลายแห่ง ซึ่งรวมถึงแอร์ ไชน่า, ไชน่า อีสเทิร์น แอร์ไลน์ และไชน่า เซาเทิร์น แอร์ไลน์ ยังได้ระงับเที่ยวบินเส้นทางเข้าและออกกรุงปักกิ่งด้วย